Diari Oficial de la Generalitat Valenciana


Sumari del DOGV 4056, del 02-08-2001 (2001/7687)

ORDRE de 31 de juliol de 2001, de la Conselleria d'Indústria i Comerç, per la qual es realitza la convocatòria pública per al desenvolupament i l'execució del Pla Eòlic de la Comunitat Valenciana.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4056

Data del DOGV
:   02-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/7687


Data del document
:   31-07-2001

Organisme emissor
:   Conselleria d'Indústria i Comerç

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * energia eòlica
    * energia elèctrica
    * programa d'actuació

ORDRE de 31 de juliol de 2001, de la Conselleria d'Indústria i Comerç, per la qual es realitza la convocatòria pública per al desenvolupament i l'execució del Pla Eòlic de la Comunitat Valenciana. [2001/F7687]
  
Atés que s'ha aprovat, mitjançant l'Acord de 26 de juliol de 2001, del Govern Valencià, el Pla Eòlic de la Comunitat Valenciana, és procedent efectuar la convocatòria pública per a l'execució i el desenvolupament del mencionat pla.
  
Pel que s'ha exposat, i de conformitat amb el que s'ha previst en l'article 4 de les Normes del Pla Eòlic de la Comunitat Valenciana,
  
ORDENE
  
Article únic
  
Es procedeix a efectuar convocatòria pública per a la instal·lació de parcs eòlics en les zones delimitades en el Pla Eòlic de la Comunitat Valenciana, que es regirà per les següents
  
Bases
  
Primera. Objecte de la convocatòria
  
L'objecte de la present convocatòria és establir el procediment de lliure concurrència per a la instal·lació de parcs eòlics en les zones delimitades en el Pla Eòlic de la Comunitat Valenciana.
  
Segona. Presentació de sol·licituds
  
1. Els promotors interessats presentaran les seues sol·licituds en model normalitzat, per a cada zona o per lots que incloguen diverses zones, en el termini de tres mesos comptats des de l'endemà de la publicació d'aquesta convocatòria en el Diari Oficial de la Generalitat Valenciana, en el Registre General de la Conselleria d'Indústria i Comerç, carrer de Colom, número 32, de València, o mitjançant qualsevol altra de les formes previstes en l'article 38.4 de la Llei 30/1992, de 26 de desembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds aniran acompanyades dels projectes de plans energètics de zona, plans especials de les zones eòliques i estudis d'impacte ambiental corresponents de les zones eòliques, en triple exemplar, d'acord amb el contingut establit en els articles 11,12 i 13 de les Normes del Pla Eòlic de la Comunitat Valenciana.
  
Tercera. Procediment
  
Rebudes les sol·licituds, se'n realitzarà la tramitació de conformitat amb el procediment establit en els articles 6, 7, 8 i 9 de les Normes del Pla Eòlic de la Comunitat Valenciana.
  
Quarta. Presentació de documents pels promotors seleccionats
  
1. Els promotors dels plans seleccionats podran ser requerits per la Comissió de Selecció de Projectes, perquè esmenen o milloren la documentació presentada en el termini màxim d'un mes.
  
2. Així mateix, la Conselleria d'Indústria i Comerç demanarà als promotors seleccionats que en el termini de dos mesos presenten els següents documents:
  
a) Per als parcs eòlics inclosos en la sol·licitud, en què el promotor pretenga la declaració en concret d'utilitat pública: sol·licitud de declaració d'utilitat pública i relació de béns i drets afectats, de conformitat amb el que s'ha disposat en la Llei 54/1997, de 27 de novembre, del Sector Elèctric, per a cada parc eòlic.
  
b) Per als parcs eòlics inclosos en la sol·licitud, quan el sol·licitant pretenga la seua inclusió en el règim especial de producció d'energia elèctrica regulat en la Llei 54/1997, de 27 de novembre, del Sector Elèctric, i en desenvolupament d'aquesta en el Reial Decret 2.818/1998, sobre producció d'energia elèctrica per instal·lacions proveïdes per recursos o fonts d'energies renovables, residus o cogeneració: sol·licitud de reconeixement en el règim especial i inscripció prèvia en el Registre d'Instal·lacions de Producció d'Energia Elèctrica en Règim Especial, i documentació específica establida en l'esmentat reial decret, per a cada parc.
  
c) Projecte de les instal·lacions elèctriques d'evacuació, amb la relació de béns i drets afectats, en el cas que se'n pretenga la declaració d'utilitat pública. Quan parcs de dues o més zones evacuen al mateix punt de connexió de conformitat amb l'annex d'aquesta convocatòria, ja siguen les zones sol·licitades per un o per diferents interessats, els projectes de les instal·lacions d'evacuació disposaran de l'acord d'aquests, de manera que la infraestructura d'evacuació total resultant tinga la mínima incidència sobre el territori. Les controvèrsies seran resoltes per la Conselleria d'Indústria i Comerç. Aquests projectes aniran acompanyats de la corresponent sol·licitud d'autorització administrativa de les instal·lacions i aprovació de projecte, i també del document acreditatiu del pagament de les taxes corresponents als tràmits esmentats.
  
d) Relació d'organismes i empreses de servei públic d'interés general o essencial que resulten afectades per les instal·lacions elèctriques d'evacuació, en els béns de domini públic, patrimonials o serveis atribuïts a les respectives competències, amb les corresponents separates.
  
e) Estudi d'impacte ambiental de les instal·lacions elèctriques d'evacuació, de conformitat amb la reglamentació vigent.
  
f) Documents acreditatius d'haver constituït les fiances a què fa referència l'article 17 de les Normes del Pla Eòlic de la Comunitat Valenciana, exceptuant-ne la corresponent al 2%, per a garantir-ne el Pla de Vigilància Ambiental i el desmantellament, que serà constituïda en el moment que s'expedisca cada una de les corresponents actes de posada en marxa dels parcs eòlics, i tornada després de l'acabament correcte del desmantellament d'aquests.
  
Cinquena. Informació pública de projectes seleccionats
  
1. Comprovada la conformitat de la documentació presentada pel sol·licitant d'acord amb el que s'ha disposat en la base anterior, la Conselleria d'Indústria i Comerç, a proposta de la Comissió de Selecció, emetrà resolució, on se sotmetran a informació pública els projectes seleccionats i es desestimaran els restants. Aquesta resolució solucionarà igualment les qüestions relatives a l'evacuació i la connexió de les instal·lacions de generació a la xarxa de distribució o transport, de conformitat amb el que s'ha establit en l'article 32 del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, i normes concordants. Aquesta resolució serà publicada en el Diari Oficial de la Generalitat Valenciana i en els butlletins oficials de les províncies que resultaren afectades.
  
2. En el cas que es presente la relació de béns i drets afectats, tant per la instal·lació de parcs eòlics com per instal·lacions d'evacuació, per a l'expropiació forçosa i imposició de servituds, la publicitat a la qual fa referència el paràgraf anterior es completarà amb anuncis en un dels diaris de més circulació de cada una de les províncies afectades, i comunicació als ajuntaments en el terme municipal dels quals radiquen els béns o drets afectats per les instal·lacions, per a la seua exposició al públic.
  
Sisena. Petició d'informes
  
Simultàniament al procés d'informació pública se sol·licitaran informe als distints departaments i òrgans competents de les administracions públiques, empreses de servei públic o d'interés general en la part que la instal·lació puga afectar, exigits per la legislació que en regula les respectives competències, mitjançant la tramesa de les corresponents separates; i també dictamen de tots els ajuntaments afectats. La falta d'emissió dels informes o dictàmens en el termini establit de 20 dies no n'interromprà la tramitació.
  
Setena. Al·legacions
  
1. El promotor haurà de comunicar les al·legacions, dictàmens i propostes de millora presentades, en el termini de 15 dies des de la seua tramesa, de conformitat amb el que s'ha disposat en l'article 126 del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.
  
2. No serà preceptiu reiterar el tràmit d'informació pública ni tan solament quan s'introduïsquen modificacions substancials en els projectes, i serà suficient la publicitat general dels plans i de tot el seu contingut, inclosos els resultats de la informació pública.
  
Huitena. Presentació dels projectes d'execució
  
Una vegada autoritzades les instal·lacions elèctriques corresponents als parcs eòlics amb motiu de l'aprovació dels plans energètics i plans especials per a l'ordenació de les zones eòliques i adjudicació de la seua execució, el titular de les autoritzacions presentarà els projectes d'execució de les instal·lacions davant el Servei Territorial d'Indústria i Energia corresponent per a la seua aprovació, d'acord amb el calendari que s'establisca en la resolució d'aprovació del pla energètic de zona.
  
Novena. Aprovació del projecte d'execució
  
El Servei Territorial d'Indústria i Energia resoldrà l'aprovació dels projectes d'execució d'acord amb les determinacions dels plans energètics, plans especials per a l'ordenació de les zones eòliques i declaracions d'impacte ambiental, d'acord amb les condicions que a aquest efecte es recullen en les resolucions administratives d'aprovació d'aquests, adjudicació de l'execució i autorització de les instal·lacions elèctriques, i també amb les prescripcions de la reglamentació tècnica aplicable per raó de la matèria.
  
La resolució haurà d'indicar el període de temps en el qual està prevista l'execució de la instal·lació.
  
Desena. Acta de posada en servei
  
Una vegada executat el projecte, es presentarà la corresponent sol·licitud d'acta de posada en servei davant el Servei Territorial d'Indústria i Energia.
  
Aquesta sol·licitud anirà acompanyada d'un certificat de fi d'obra subscrit per un tècnic facultatiu competent, en el qual conste que la instal·lació s'ha realitzat d'acord amb les especificacions contingudes en el projecte d'execució aprovat, i també amb les prescripcions de la reglamentació tècnica aplicable a la matèria.
  
L'acta de posada en servei s'estendrà en el termini d'un mes, després de les comprovacions tècniques prèvies que es consideren oportunes. Durant aquest termini, a petició del titular de la instal·lació, es podrà estendre acta de posada en servei per a proves d'aquesta.
  
Onzena. Inscripció en el Registre d'Instal·lacions de Producció en Règim Especial
  
Atés que s'ha sol·licitat la inclusió de les instal·lacions en el règim especial sobre producció d'energia elèctrica, i atés que s'ha atorgat amb motiu de l'autorització d'aquestes, la seua inscripció prèvia en el registre especial s'efectuarà d'ofici.
  
La inscripció definitiva podrà sol·licitar-se, acompanyada del contracte amb l'empresa distribuïdora, simultàniament amb la sol·licitud de l'acta de posada en servei de les instal·lacions.
  
Fóra d'això, caldrà ajustar-se al que s'ha disposat en el Reial Decret 2.818/1998, de 23 de desembre, sobre producció d'energia elèctrica per instal·lacions proveïdes per recursos o fonts d'energia renovables, residus o cogeneració.
  
València, 31 de juliol de 2001
  
El conseller d'Indústria i Comerç,
  
FERNANDO V. CASTELLÓ BORONAT
  
Annex
  
Condicions per a l'evacuació: connexió amb la infraestructura elèctrica existent
  
?Llista orientativa-
  
(1) Possible reforç addicional fins a ST Benicarló incrementarà 100 MW.
  
(2) Possible punt de connexió addicional en ST Benilloba per 150 MW.
  
En les subestacions de transformació existents s'hauran de realitzar les ampliacions necessàries per a la interconnexió, d'acord amb el que s'ha previst en el Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions elèctriques.